Document ID: 32010R0127

РЕГЛАМЕНТ (ЕС) № 127/2010 НА КОМИСИЯТА
от 5 февруари 2010 година
за изменение на Регламент (ЕО) № 2042/2003 относно поддържане на летателната годност на въздухоплавателните средства и авиационните продукти, части и устройства, и за одобряване на организациите и персонала, изпълняващ тези задачи
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 100, параграф 2 от него,
като взе предвид Регламент (ЕО) № 216/2008 на Европейския парламент и на Съвета от 20 февруари 2008 година относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), изменена с Регламент (ЕО) № 1108/2009 на Европейския парламент и на Съвета от 21 октомври 2009 г. (2), и по-специално член 5, параграф 5 от него,
като има предвид, че:
(1)
За да се поддържа високо и еднакво равнище на безопасност на въздухоплаването в Европа е необходимо да бъдат въведени промени в изискванията и процедурите за поддържане на летателната годност на въздухоплавателните средства и авиационните продукти, части и устройства, както и за одобряването на организациите и персонала, изпълняващ тези задачи, по-специално да бъде въведено определение на понятието основно място на стопанска дейност, да се изясни значението на понятието „официално признат стандарт“, да се въведе правото на организациите за управление поддържането на летателната годност да издават разрешителни за полети, да се подобри съдържанието на „Формуляр 1 на EASA“ (Сертификат за разрешено пускане в експлоатация) и да се гарантира, че персоналът, провеждащ дейности за поддържане на летателната годност, се обучава по подходящ начин за опасностите, свързани с електрическите инсталации на големи самолети, за които е било установено, че са причина за определен брой злополуки и произшествия.
(2)
Регламент (ЕО) № 2042/2003 (3) следва да бъде съответно изменен.
(3)
Предвидените в настоящия регламент мерки се основават на становищата (4), издадени от Европейската агенция за авиационна безопасност (наричана по-долу „Агенцията“) в съответствие с член 17, параграф 2, буква б) и член 19, параграф 1 от Регламент (ЕО) № 216/2008.
(4)
Мерките, предвидени в настоящия регламент, са в съответствие със становището на комитета, създаден съгласно член 65 от Регламент (ЕО) № 216/2008,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2042/2003 се изменя, както следва:
1.
В член 2 се добавя следната буква м):
„м)
„основно място на стопанска дейност“ е главното или регистрираното управление на дадено предприятие, в което биват упражнявани основните финансови функции и оперативен контрол върху дейностите, посочени в настоящия регламент.“
2.
В член 7 се добавя следният параграф 7:
„7. Чрез дерогация от параграф 1:
а)
разпоредбите на точка М.А.706 (к) от приложение I (част М), се прилагат от 28 септември 2010 г.;
б)
разпоредбите на точка 7.7 от допълнение I към приложение III (част 66) се прилагат считано от 28 септември 2010 г.;
в)
организациите за техническо обслужване, одобрени в съответствие с раздел А, подчаст Е от приложение I (част М) или раздел А от приложение II (част 145), могат да продължат да издават сертификати за разрешено пускане в експлоатация, като използват Формуляр 1 на EASA (първоначално издаване), както е предвидено в допълнение II към приложение I (част М), както и допълнение I към приложение II (част 145), до 28 септември 2010 г.;
г)
компетентните органи могат да продължат да издават сертификати (предишно издаване), както е определено в допълнения III, V и VI към приложение I (част М), допълнение III към приложение II (част 145), допълнение V към приложение III (част 66) или допълнение II към приложение IV (част 147) към Регламент (ЕО) № 2042/2003, в сила преди влизането в сила на настоящия регламент, до 28 септември 2010 г.
д)
сертификатите, издадени в съответствие с приложение I (част М), приложение II (част 145), приложение III (част 66) или приложение IV (част 147) преди датата на влизане в сила на настоящия регламент, остават валидни, докато не бъдат изменени или отменени.“
3.
Приложения I, II, III и IV се изменят в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и са прилага пряко във всички държави-членки.
Съставено в Брюксел на 5 февруари 2010 година.

Labels: 7
8
9